ઘાટકોપર (વેસ્ટ)માં મિની પ્લૉટના નામે પ્રચલિત જગડુશાનગર અવધૂત સોસાયટીના જમીન ક્ષેત્રફળમાં ૪૧ વર્ષ પછી જમીનના આકારણી વિભાગે ૨૫૦૦ સ્ક્વેર મીટર ઘટાડી દેતાં આ સોસાયટીનું રીડેવલપમેન્ટનું કામ અટકી પડવાના સંજોગો નિર્માણ થયા છે એટલું જ નહીં, નવા ઘરની આશાએ ૧૦ વર્ષ સુધી પોતાના ફ્લૅટ ખાલી કરી આપનાર ૨૧૬ ફ્લૅટ-ઓનરો આજની તારીખે બેઘર બની ગયા છે. આ સર્જાયેલી પરિસ્થિતિ માટે સોસાયટીના સભ્યો કોઈક ડેવલપર અને રાજનેતા પર દોષનો ટોપલો ઢોળી રહ્યા છે. આજથી ૪૧ વર્ષ પહેલાં અને સોસાયટીના પ્રૉપર્ટી-કાર્ડ તથા BMCના અન્ય ડૉક્યુમેન્ટ્સમાં જમીનનું ક્ષેત્રફળ ૮૫૪૨ સ્ક્વેર મીટર દર્શાવાય છે, જ્યારે ઉપનગરના ક્લેક્ટરે બુધવારે આપેલા લેખિત ઑર્ડર પ્રમાણે જમીનનું ક્ષેત્રફળ ૬૦૪૯ સ્ક્વેર મીટર છે. આ ઑર્ડરે આ સોસાયટીના સભ્યોને જબરો આંચકો આપ્યો છે.